物貴
作者：高斯得
朝代：宋

paragraphs: 一從泉法亂，都野咸荒荒。
片楮母偏重，無子相低昂。
姦人竊其權，百物因大翔。
握薪重尋桂，尺魚貴河魴。
我聞輦轂下，鞅法牛毛詳。
物物揭成價，大字懸康莊。
膴鮑榷公肆，餠師聚官場。
市易祖嘉問，均輸肖弘羊。
罻羅四面布，摇手觸刑章。
哀哉今之人，逢時何不祥。
穀斛八錢漢，米斗三錢唐。
安得生其時，鼓腹詠太康。